Pytagoriáda

**Pytagoriáda** je matematická súťaž pre žiakov základných škôl (a zodpovedajúcich ročníkov osemročných gymnázií), v ktorej okrem správnosti vypočítaných príkladov rozhoduje aj čas, za ktorý žiaci vypočítajú dané príklady. Príklady vychádzajú zo školského učiva, a sú jednoduchšie ako v matematickej olympiáde. Pytagoriáda je súťaž jednotlivcov, a pri súťaži je zakázané používať pomôcky ako napríklad kalkulačky.

Pytagoriáda sa organizuje iba na Slovensku a v Česku. Existujú však podobné súťaže aj v iných krajinách, napríklad Matematický klokan alebo Pangea.

## Pravidlá a priebeh súťaže
### Kategórie
Kategórie P4-P8 sú určené pre príslušné ročníky základnej školy. Žiaci prímy až tercie osemročných gymnázií súťažia v kategóriách P6 až P8. Do školského roka 2024/25 vrátane existovala aj kategória P3.

### Kolá
Súťaž má tri kolá: školské, okresné a (iba pre kategórie P6 až P8) celoštátne.

Školského kola sa môže zúčastniť hociktorý žiak daného ročníka. (Domškoláci sa prihlasujú cez svoju kmeňovú školu.) Škola určuje, či sa školské kolo rieši písomne alebo online (prípadne obe možnosti); aj online test sa robí výhradne v škole pod dozorom učiteľa.

Do okresného kola postupujú najlepší úspešní riešitelia školského kola; ich počet určuje organizátor okresného kola.

Do celoštátneho kola postupujú najlepší úspešní riešitelia okresného kola. Bodovú hranicu určuje Ústredná komisia Pytagoriády po doručení výsledkov z okresných kôl.

### Hodnotenie
V školskom a okresnom kole dostanú riešitelia po 15 príkladov. Nevyžaduje sa uvádzať postup riešenia, iba výsledok (napríklad jedno číslo, podľa typu príkladu). Na vyriešenie úloh majú účastníci 1 hodinu, ale môžu riešenia odovzdať aj skôr a zaznamená sa čas odovzdania.

Za každý správne vyriešený príklad je 1 bod; za čiastočne vyriešené príklady sa zlomkové body neudeľujú. Účastník, ktorý dostane 10 bodov za príklady sa považuje za úspešného riešiteľa, a dostane ďalšie body za ušetrený čas, 1 bod za každé celé 4 ušetrené minúty.
(Maximálny počet bodov, ktorý možno teoreticky získať je teda 29: 15 bodov za 15 príkladov, plus 14 bodov za ušetrených necelých 60 minút.) Ak je správne vyriešených menej ako 10 bodov, body za ušetrený čas sa neudeľujú.

Rebríček víťazov sa určuje podľa celkového počtu získaných bodov; pri rovnakom *celkovom* počte bodov rozhoduje vyšší počet bodov *za príklady*.

V celoštátnom kole dostanú riešitelia 20 príkladov. Na ich vyriešenie majú tiež 1 hodinu, a za každé 3 ušetrené minúty bod navyše, ak správne vyriešia aspoň 12 príkladov. (Teoretické maximum: 39 bodov.)

## História Pytagoriády
Pytagoriáda vznikla v roku 1978 ako alternatíva k matematickej olympiáde. Jej príklady sú jednoduchšie a vychádzajú zo školského učiva, aby zaujala aj matematicky menej talentovaných žiakov.

Prvý ročník Pytagoriády bol v školskom roku 1978/98. V prvom ročníku súťažili iba žiaci šiesteho ročníka ZŠ. Od nasledujúceho ročníka súťažili kategórie P6 a P7, školské a okresné kolo. V roku 1982 pribudla kategória P5.

Na webovej stránke Národného inštitútu pre vzdelávanie a mládež sú uverejnené príklady od školského roku 2024/15. Prinajmenšom od toho obdobia, až do školského roku 2024/25 vrátane, sa súťažilo v kategóriách P3 až P8.

V roku 2019/20 sa kvôli COVID-19 konalo iba školské kolo.

V školskom roku 2025/26 (47. ročník súťaže) boli iba kategórie P4 až P8.

### Pytagoriáda v Česku
Pytagoriáda vznikla v Česko-Slovensku. Po zániku Česko-Slovenska pytagoriádu na Slovensku organizovala Iuventa a od roku 2022 Národný inštitút pre vzdelávanie a mládež; v Česku VÚP a od roku 2009 NIDM.

Základný charakter oboch súťaží zostal rovnaký, ale vzniklo niekoľko rozdielov.

* na Slovensku je (od roku 2025/26) päť kategórií: P4-P8, v Česku sú štyri kategórie: P5-P8.
* na Slovensku sa organizuje školské, okresné, a (v kategóriách P6-P8) celoštátne kolo; v Česku iba školské a okresné kolo.
* v Česku sa termíny oboch kôl Pytagoriády presunuli do zimného semestra, aby organizovanie súťaže nekolidovalo s organizovaním prijímacích skúšok.
* na Slovensku počet účastníkov v okresnom kole určuje jeho organizátor; v Česku je určený pravidlom, ktoré zohľadňuje úspešnosť žiakov na danej škole.
* v slovenskej Pytagoriáde je odpoveďou na otázku jedno číslo (alebo písmeno); niektoré príklady v českej verzii vyžadujú kreslenie.

## Zdroje
* Pytagoriáda – Národný inštitút vzdelávania a mládeže
* zbierka dokumentov o Pytagoriáde
* Řešení některých typů úloh z Pythagoriády (bakalárska práca)

Kategória:Matematické súťaže
Kategória:Súťaže na Slovensku
Kategória:Súťaže v Česku
Kategória:Súťaže v Česko-Slovensku